Foto’s: Chaos op N1 na wisselaar gesluit word‘n Gastenkwa en twee motors was in die botsing betrokke. (Foto: Twitter) Die Buccleuch-wisselaar in Midrand, Johannesburg, is Vrydagmiddag in alle rigtings vir verkeer gesluit nadat ’n gastenkwa tydens ’n botsing omgeslaan het. Die gastenkwa en twee motors was in ’n botsing op die N1-noord by die wisselaar betrokke waarna die tenkwa omgeslaan het. Verskeie bane is hierna aan albei kante van die N1 gesluit voor die wisselaar gesluit is en daar begin is om verkeer by ander af- en opritte te herlei. Verkeer word onder meer by Rivonia-weg, Allandale-weg, Marlboro-rylaan en Woodmead herlei. Dit het tot hewige verkeersopeenhopings op snelweë in die omgewing van die wisselaar en by die onderskeie op- en afritte gelei. Na wat verneem word, is die vragmotorbestuurder in die botsing beseer en na ‘n hospitaal geneem vir behandeling.